SL Uradni list Evropske unije C 52/17

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 52/10

V skladu s členom 7 Uredbe Sveta (ES) št. 510/2006 je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CILIEGIA DI VIGNOLA“

ES št.: IT-PGI-0005-0858-21.02.2011

ZGO ( X ) ZOP ( )

1. Ime:

„Ciliegia di Vignola“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

Za proizvodnjo češenj „Ciliegia di Vignola“ se uporabljajo naslednje sorte:

— zgodnji sorti: Bigarreau Moreau, Mora di Vignol,

— srednje pozne sorte: Durone dell’Anella, Anellone, Giorgia, Durone Nero I, Samba, Van,

— pozne sorte: Durone Nero II, Durone della Marca, Lapins, Ferrovia, Sweet Heart.

„Ciliegia di Vignola“ mora imeti naslednje kakovostne lastnosti:

— čvrsto in hrustljavo meso, razen sorte Mora di Vignola,

— stalno svetlečo lupino; sorta Durone della Marca ima rumeno in svetlo rdečo lupino, druge sorte pa svetlo do temno rdečo,

— sladek in saden okus,

— stopnjo Brix vsaj 10 za zgodnje sorte in 12 za vse druge sorte,

— kislost med 5 in 10 g/l jabolčne kisline.

Najmanjše velikosti sortnih vrst so:

20 mm: Mora di Vignola,

21 mm: Durone dell’Anella, Giorgia, Durone Nero II, Durone della Marca, Sweet Heart,

22 mm: Bigarreau Moreau, Lapins, Van,

23 mm: Durone Nero I, Anellone, Samba, Ferrovia.

Češnje, ki so dane na trg, morajo biti:

— cele in nepoškodovane,

— s peclji,

— čiste, brez vidnih tujih delcev,

— zdrave, brez gnilobe in vidnih ostankov pesticidov,

— brez škodljivcev.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze proizvodnje „Ciliegia di Vignola“ do obiranja proizvoda morajo potekati izključno na geografskem območju, opredeljenem v 4. točki.

3.6 Posebna pravila za rezanje, ribanje, pakiranje itn.:

„Ciliegia di Vignola“ se dajo na trg v naslednjih vrstah embalaže, ki je zapečatena tako, da je po odprtju ni mogoče ponovno uporabiti:

— 5-kilogramski kartonski, leseni ali plastični zaboji, razdeljeni na polovico s kartonskimi ločevalniki, postavljenimi pravokotno na najdaljšo stranico,

— kartonski, leseni ali plastični zaboji v velikosti 40 cm × 60 cm, ki vsebujejo 10 do 12 pladnjev s skupno nosilnostjo 5 ali 6 kg,

— kartonski, leseni ali plastični zaboji v velikosti 30 cm × 40 cm, ki vsebujejo 6 pladnjev po 500 g s skupno nosilnostjo 3 kg,

— kartonska embalaža z nosilnostjo 1 200, 2 000 ali 2 500 g,

— zračne vrečke s polimerno prevleko z nosilnostjo 250, 500 ali 1 000 g.

Vsebina vsake embalaže mora biti enotna ter mora vsebovati le češnje enake kakovosti in sorte. Kategorije velikosti so naslednje:

— 20 do 24 mm,

— 24 do 28 mm,

— več kot 28 mm.

„Ciliegia di Vignola“ se pripravi za pakiranje in zapakira takoj po obiranju, in sicer neposredno na kmetiji ali v zadrugah na območju proizvodnje. Tako lahko proizvod prispe na trg ter doseže potrošnika hitro in brez dodatnega rokovanja.

Pakiranje „Ciliegia di Vignola“, tj. ustrezno pripravo proizvoda za pakiranje in pakiranje proizvoda v ustrezno embalažo, je treba izvajati na območju porekla, da se zagotovijo kakovostne lastnosti sadja, vključno z njegovo svežino in nedotaknjenostjo, ter preprečijo ponavljajoči se postopki rokovanja in prevoza, pri katerih bi se povrhnjica poškodovala ali obtolkla, zaradi česar bi proizvod začel gniti in ne bi bil primeren za prodajo.

Proizvod se lahko hrani v hladilnici, če je temperatura nad – 0,5 °C in relativna vlažnost ne preseže 90 %. Da bi sadje „Ciliegia di Vignola“ ohranilo svežino, se lahko v hladilnici hrani največ štiri tedne.

3.7 Posebna pravila za označevanje:

Zaščitena geografska označba „Ciliegia di Vignola“ ima naslednjo oznako:

Ta oznaka mora biti navedena na embalaži, v kateri se proizvod prodaja, skupaj z evropskim znakom za zaščiteno geografsko označbo.

Velikost oznake se lahko razlikuje glede na embalažo, vendar mora razmerje med standardnimi merami ostati enako.

4. Kratka opredelitev geografskega območja:

Območje proizvodnje „Ciliegia di Vignola“ je del območja, ki ga tvorijo obronki vzdolž dela reke Panaro in drugih manjših vodotokov. Območje se nahaja na nadmorski višini 30–950 m ter vključuje ozemlje naslednjih občin v pokrajinah Modena in Bologna:

v pokrajini Modena: Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola, Zocca;

v pokrajini Bologna: Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato, Zola Predosa.

5. Povezanost z geografskim območjem:

5.1 Posebnosti geografskega območja:

Za območje proizvodnje so značilni obronki vzdolž dela reke Panaro ter drugih manjših vodotokov na delu območja, ki je zaradi podnebnih in posebnih pedoloških značilnosti zlasti primerno za gojenje češenj. Podnebje je hladno in komaj celinsko z obilnimi spomladanskimi padavinami ter nikoli presuhimi poletji. Količina izpostavljenosti sončni svetlobi ni nikoli prevelika.

Prst aluvialnega izvora je običajno rahla, dobro osušena in sveža ter zlasti rodovitna zaradi usedlin, nanesenih med poplavljanjem reke Panaro in drugih manjših vodotokov.

Območje proizvodnje češenj je na nadmorski višini 30–950 m. Češnjeva drevesa se ne gojijo zunaj opredeljenega geografskega območja. Gojenje češenj na sosednjih območjih je bilo ocenjeno kot gospodarsko neuspešno in je bilo pred časom opuščeno, ker so bile ravni proizvodnje ter kakovost proizvoda veliko nižje kot na opredeljenem geografskem območju. Drugi dejavniki, ki poleg navedene posebne prsti in podnebnih razmer na območju ter posebne mikroklime prispevajo h kakovosti „Ciliegia di Vignola“, so znanje in spretnosti proizvajalcev. Znanje in spretnosti se več generacij prenašajo iz roda v rod ter zajemajo tehnike, povezane s pridelavo pridelka, obiranjem in pakiranjem proizvoda, ki se opravlja izključno ročno. Zaradi tega se lahko potrošnikom ponudi proizvod z odličnimi komercialnimi lastnostmi.

5.2 Posebnosti proizvoda:

Velikost češenj „Ciliegia di Vignola“ presega velikost, določeno v tržnih standardih, in lahko preseže 28 mm. Kot je prikazano v tržnih raziskavah in študijah, ki so jih izvedle specializirane družbe na trgih v Torinu, Milanu in Hamburgu, je zato cena češenj „Ciliegia di Vignola“ skoraj vedno višja od cen neposrednih konkurentov, pri čemer večina potrošnikov povezuje češnje Vignola z odličnostjo območja gojenja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Za češnjevo drevo so najprimernejši hladni kraji z nevtralno ali kiselkasto prstjo. Ker sta na območju proizvodnje „Ciliegia di Vignola“ oba pogoja izpolnjena, ima sorta popolno okolje za širjenje in uveljavljanje.

Zaradi značilnosti prsti na geografskem območju proizvodnje „Ciliegia di Vignola“ češnjeva drevesa dobro uspevajo.

Količina izpostavljenosti sončni svetlobi, ki ni prevelika, prispeva k temni barvi sadja in mu zagotavlja naraven sijaj, pri čemer je estetsko odličen proizvod mogoče dati na trg brez potrebe po nadaljnji obdelavi.

Enako pomemben dejavnik je strokovnost nosilcev dejavnosti, zlasti proizvajalcev, ki pri proizvodnji, obiranju in pakiranju uporabljajo obširno znanje, pridobljeno s časom.

Obiranje, razvrščanje in pakiranje se kljub naravni težnji k inovacijam pri proizvodnem postopku izvaja izključno ročno, in sicer to opravi strokovno osebje z vseživljenjskimi izkušnjami na področju češnjevih dreves. Ta strokovnost je povezana z lokalno kulturo in izhaja neposredno iz tradicije. Znanje in izkušnje, ki se prenašajo med generacijami, dodajo nekaj posebnega že tako izrednemu proizvodu, zato se češnje, pridelane v Vignoli, razlikujejo od drugje pridelanih češenj.

Prav ti proizvajalci so že pred desetletji medsebojno zavezali, da bodo pakirali le češnje, ki dosegajo najmanjšo velikost iz 3.2. točke, da bi se zaščitila lokalna proizvodnja ter izpostavila edinstvenost češenj, pridelanih in pakiranih na območju porekla.

Poleg tega razširjenost sort, ki so se sčasoma uveljavile na geografskem območju, in razvoj, zaradi katerega poteka gojenje na številnih različnih nadmorskih višinah, omogočata daljše obdobje obiranja ter zagotavljata, da je proizvod na trgu med celotno proizvodno sezono, zaradi česar so potrošniki zadovoljni, vpliv na cene pa je pozitiven.

Češnje „Ciliegia di Vignola“ so zato nedvomno povezane z geografskim območjem, posebno prstjo in podnebnimi razmerami, izjemno mikroklimo ter znanjem in spretnostmi proizvajalcev. Enako pomembno je dejstvo, da so kmetje na opredeljenem geografskem območju za središče dobave češenj izbrali Vignolo, kjer eden od najstarejših trgov sadja in zelenjave v Italiji deluje od leta 1928, pozneje pa so mu sledile druge predelovalne in tržne strukture. Potrošniki zaradi vseh teh združenih dejavnikov lokalno proizvodnjo opredeljujejo z imenom „Ciliegia di Vignola“.

Zaradi uveljavitve imena „Ciliegia di Vignola“ na trgu so se razvile povezane trgovske dejavnosti, pri čemer je to imelo velik vpliv na celoten sektor, in sicer od proizvodnje do trženja sadja. Na območju so se razvile kmetije, predelovalne/tržne zadruge ter trg sadja in zelenjave s štirimi trgovskimi posredniki, obrtniki, proizvajalci embalaže, prevozniki in obiralci.

Pomembnost češenj „Ciliegia di Vignola“ za območje, ki jih zgodovinsko proizvaja, v zadnjih letih dokazujejo številni sejmi, festivali in publikacije. Za Vignolo sta zlasti pomembna festivala „Festa dei Ciliegi in Fiore“ (festival češnjevih cvetov), ki je prvič potekal aprila 1970, in „Vignola, è tempo di Ciliegie“ (Vignola: čas je za češnje), ki se prireja od leta 1989.

Nacionalno združenje „Città delle Ciliegie“ (mesto češenj), ustanovljeno junija 2003, vsako leto na nacionalnem festivalu „Città delle Ciliegie“, ki vsako leto poteka v drugem mestu, priredi tekmovanje „Ciliegie d’Italia“ (italijanske češnje). Češnje iz Vignole so prvo nagrado osvojile leta 2005 v Cellenu (Viterbo), leta 2006 v Orvietu (Terni) in leta 2009 v Braciglianu (Salerno), kar potrjuje sloves njihove visoke kakovosti, ki so ga češnje „Ciliegia di Vignola“ sčasoma pridobile.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je uvedlo nacionalni postopek ugovora z objavo vloge za priznanje ZGO „Ciliegia di Vignola“ v Uradnem listu Italijanske republike št. 283 z dne 3. decembra 2010 (navadni dodatek št. 264).

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.